Έκθεση Ελέγχου Ανεξάρτητου Ορκωτού Ελεγκτή Λογιστή

Προς το Δημοτικό Συμβούλιο του Δήμου Ύδρας 
Έκθεση επί των οικονομικών καταστάσεων. Μας ανατέθηκε να ελέγξουμε τις οικονομικές καταστάσεις του Δήμου Ύδρας οι οποίες αποτελούνται από τον ισολογισμό της 31ης Δεκεμβρίου 2012, την κατάσταση αποτελεσμάτων και τον πίνακα διάθεσης αποτελεσμάτων της χρήσεως που έληξε την ημερομηνία αυτή, καθώς και το σχετικό προσάρτημα. Ευθύνη της διοίκησης για τις οικονομικές καταστάσεις.  Η διοίκηση έχει την ευθύνη για την κατάρτιση και εύλογη παρουσίαση αυτών των οικονομικών καταστάσεων σύμφωνα με το Π.Δ. 315/1999 «Κλαδικό Λογιστικό Σχέδιο Οργανισμών Τοπικής Αυτοδιοίκησης», όπως και για εκείνες τις εσωτερικές δικλίδες που η διοίκηση καθορίζει ως απαραίτητες ώστε να καθίσταται δυνατή η κατάρτιση οικονομικών καταστάσεων απαλλαγμένων από ουσιώδη ανακρίβεια που οφείλεται είτε σε απάτη είτε σε λάθος. Ευθύνη του ελεγκτή. Η δική μας ευθύνη είναι να εκφράσουμε γνώμη επί αυτών των οικονομικών καταστάσεων με βάση τον έλεγχο που διενεργείται σύμφωνα με τα Διεθνή Πρότυπα Ελέγχου. Επίσης λαμβάνονται υπόψη και οι σχετικές διατάξεις του Δημοτικού και Κοινοτικού Κώδικα (ν. 3463/2006 όπως ισχύει). Εντούτοις, εξαιτίας του θέματος που περιγράφεται στην παράγραφο «Βάση για Αδυναμία Έκφρασης Γνώμης», δεν μπορέσαμε να συγκεντρώσουμε επαρκή και κατάλληλα ελεγκτικά τεκμήρια για τη θεμελίωση της ελεγκτικής μας γνώμης. Βάση για Αδυναμία Έκφρασης Γνώμης. Από τον έλεγχο μας προέκυψαν τα εξής θέματα: 1) Για το μεγαλύτερο μέρος των ακινήτων κυριότητας του Δήμου που περιλαμβάνονται στους λογαριασμούς του Ενεργητικού « Γήπεδα – Οικόπεδα», «Οδοί - Οδοστρώματα κοιν. χρήσεως» και «Κτίρια και Τεχνικά Έργα», δεν έχουν προσδιοριστεί οι αντικειμενικές τους αξίες με συνέπεια η αξία των ακινήτων και το κεφάλαιο του Δήμου να εμφανίζονται μειωμένα. 2) Δεν κατέστη δυνατό να επιβεβαιωθεί με ελεγκτικές διαδικασίες το υπόλοιπο του λογαριασμού «Ακινητοποιήσεις υπό εκτέλεση και προκαταβολές» ποσού ευρώ 1.104 χιλ. καθώς δεν τέθηκαν υπόψη μας οι φάκελοι των τεχνικών έργων από τις υπηρεσίες του Δήμου. 3) Για την επιβεβαίωση του υπολοίπου του λογαριασμού Δ.ΙΙ.1. «Απαιτήσεις από πώληση αγαθών και υπηρεσιών» του Κυκλοφορούντος Ενεργητικού ποσού ευρώ 1.257 χιλ. δεν ήταν δυνατό να προβούμε σε εναλλακτικές επιβεβαιωτικές διαδικασίες, συνεπώς διατηρούμε σχετική επιφύλαξη ως προς το ακριβές ύψος των εν λόγω απαιτήσεων. 4) Μέχρι την ημερομηνία χορήγησης της έκθεσής μας δεν λάβαμε επιστολή από τους Νομικούς Συμβούλους του Δήμου Ύδρας. Λόγω του γεγονότος αυτού, διατηρούμε επιφύλαξη για την ύπαρξη ή μη, αγωγών τρίτων κατά του Δήμου, την κυριότητα των ακινήτων καθώς και για την ύπαρξη βαρών και ενεχύρων επί των περιουσιακών στοιχείων αυτού. Επιπλέον δεν είμαστε σε θέση να προσδιορίσουμε το ύψος της ενδεχόμενης ζημιάς από διεκδικούμενες αποζημιώσεις και την επίδραση αυτής στα αποτελέσματα και στα Ίδια Κεφάλαια του Δήμου Ύδρας. 5) Δεν κατέστη δυνατό να επιβεβαιωθεί το υπόλοιπο του λογαριασμού «Χρεώστες Διάφοροι» ποσού ευρώ 165 χιλ., που αφορά πιστωτικό υπόλοιπο Φ.Π.Α. προς συμψηφισμό, καθώς δεν τέθηκαν στη διάθεση μας επαρκή στοιχεία και πληροφορίες. Επιπλέον, δεν κατέστη δυνατό να επιβεβαιωθεί η ορθή υποβολή των περιοδικών δηλώσεων Φ.Π.Α. για την ελεγχόμενη χρήση. 6) Το Σύστημα Εσωτερικού Ελέγχου του Δήμου εμφανίζει αδυναμίες και ως εκ τούτου απαιτείται η βελτίωση του. Αδυναμία Έκφρασης Γνώμης. Εξαιτίας της σημαντικότητας των θεμάτων που μνημονεύονται στην παράγραφο «Βάση για Αδυναμία Έκφρασης Γνώμης», δεν έχει καταστεί εφικτό να αποκτήσουμε επαρκή και κατάλληλα ελεγκτικά τεκμήρια για τη θεμελίωση της ελεγκτικής μας γνώμης. Ως εκ τούτου δεν εκφέρουμε γνώμη επί των ανωτέρω οικονομικών καταστάσεων.

